Nuoret ryöstäjät murtautuivat sisään, löivät ja veivät rahat - uhri yritti aluksi tarjota viinaa tuuletusikkunasta
27.12.2016 klo 7:34
Ryöstäjät uhkasivat miestä väkivallalla, kyyditsivät hänet pankkiautomaatille ja tyhjensivät tilin.
19-vuotias ryöstäjä tuomittiin yli kahden vuoden vankeuteen. Taustalla oli jäännösrangaistus aiemmasta rikoksesta.
Toinen, 16-vuotias ryöstäjä sai alle kaksi vuotta ehdollista vankeutta.
Heidät velvoitettiin korvaamaan uhrille yhteensä lähes 3000 euroa.
Ryöstäjät veivät uhrin pankkiautomaatille tämän autolla. Sitä ennen uhri oli tarjonnut viskipulloa tuuletusikkunasta, jotta ryöstäjät olisivat lähteneet pois. MOSTPHOTOS
Tapahtumat saivat alkunsa lokakuussa Hangossa, kun 16- ja 19-vuotiaat miehet saapuivat yöaikaan uhrin ovelle vaatimaan alkoholia ja tupakkaa. Mies pyysi nuorukaisia häipymään, eikä avannut ovea. Uhrin kertomuksen mukaan hän ojensi nuorukaisille tuuletusikkunan kautta viskipullon, jotta he poistuisivat paikalta.
Tämä ei kuitenkaan yöllisille vieraille kelvannut. He mursivat lukkopesän uhrin ovesta.
Sisälle päästyään miehet kaatoivat uhrinsa eteisen lattialle. Toinen miehistä löi uhria nyrkillä päähän, toinen potki vatsaan. Väkivallalla uhaten he saivat uhrin kertomaan pankkikorttinsa tunnusluvun.
19-vuotias ryöstäjä lähti uhrin autolla automaatille pankkikortti mukanaan. Nuorempi tekijöistä jäi uhrin kanssa asunnolle.
Hetken kuluttua rahanhakureissulle lähtenyt palasi takaisin ja kertoi, ettei tunnusluku toimi. Sen seurauksena ryöstäjät pakottivat uhrinsa mukaan pankkiautomaatille näppäilemään tunnusluvun ja nostivat tililtä 700 euroa. Pankkikortti jäi ryöstäjien haltuun.
Uhri tunsi toisen
19-vuotiaan Linus Manuel Lundbergin katsottiin syyllistyneen ryöstöön ja maksuvälinepetokseen. Lundberg sai kahden vuoden ja kahdeksan kuukauden vankeustuomion, ja hänet passitettiin vankilaan suorittamaan rangaistustaan. Tuomiossa otettiin huomioon myös jäännösrangaistus, joka Lundbergillä oli kontollaan aiemmasta rikoksesta.
Hän oli päässyt ehdonalaiseen vapauteen kymmenen päivää ennen Hangon tapahtumia.
Mukana ollut 16-vuotias kertoi olleensa tapahtumien aikaan humalassa. Käräjäoikeus katsoi hänen syyllistyneen nuorena henkilönä tehtyyn ryöstöön ja maksuvälinepetokseen. Lisäksi hänen katsottiin kuljettaneen kulkuneuvoa oikeudetta nuorena henkilönä. Käräjäoikeus tuomitsi hänet vuoden ja kahdeksan kuukauden ehdolliseen vankeusrangaistukseen.
Uhrin kertoman mukaan 16-vuotias oli hänelle entuudestaan tuttu, koska tämä oli aiemminkin käynyt varastamassa häneltä tavaraa.
Alun perin syyttäjä vaati nuorukaisille rangaistusta törkeästä ryöstöstä. Käräjäoikeus kuitenkin katsoi, ettei teko ollut törkeä, koska uhriin kohdistunut väkivalta ei ollut jatkunut pitkään. Sairauskertomuksesta ilmeni, että uhri oli muun muassa saanut mustelmia eri puolille kehoa.
Vankeusrangaistusten lisäksi tekijät velvoitettiin yhdessä korvaamaan uhrille 1 900 euroa kärsimyksestä, kivusta ja särystä. Korvauksia anastetusta ja tärveltyneestä omaisuudesta kertyi 1 050 euroa.
Asiaa käsiteltiin Länsi-Uudenmaan käräjäoikeudessa joulukuussa. Tuomio ei ole vielä lainvoimainen.